***Монгол Улсын Их Хурлын 2012 оны намрын ээлжит чуулганы Төрийн байгуулалтын байнгын хорооны 12 дугаар сарын 21-ний өдөр /Баасан гараг/-ийн хуралдаан 09 цаг 35 минутад Төрийн ордны “А” танхимд эхлэв.***

Улсын Их Хурлын гишүүн, Төрийн байгуулалтын байнгын хорооны дарга А.Бакей ирц, хэлэлцэх асуудлын дарааллыг танилцуулж хуралдааныг даргалав.

*Хуралдаанд ирвэл зохих 16 гишүүнээс 10 гишүүн ирж, 62.5 хувийн ирцтэй байв. Үүнд:*

***Чөлөөтэй:*** *Н.Алтанхуяг, Д.Бат-Эрдэнэ, Н.Батбаяр, Ч.Сайханбилэг.*

***Тасалсан :*** *Ж.Батзандан, Б.Наранхүү.*

***Нэг. Монгол Улсын Ерөнхийлөгчийн сонгуулийн тухай хуулийн шинэчилсэн найруулга, Монгол Улсын Ерөнхийлөгчийн сонгуулийн тухай хууль хүчингүй болсонд тооцох тухай, Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай, Сонгуулийн автоматжуулсан системийн тухай хуулийн төслүүд /****нэр бүхий гишүүдийн өргөн барьсан*, *эцсийн хэлэлцүүлэг/*.

Хэлэлцэж буй асуудалтай холбогдуулан Сонгуулийн ерөнхий хорооны дарга Ч.Содномцэрэн, Улсын Бүртгэлийн ерөнхий газрын Бүртгэлийн газрын дарга Д.Энхцэцэг, Гадаадын  иргэн харьяатын газрын даргын үүрэг гүйцэтгэгч Б.Пүрэвдорж, Улсын Их Хурлын даргын зөвлөх Д.Ганзориг, Улсын Их Хурлын Тамгын газрын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж нарын бүрэлдэхүүнтэй ажлын хэсэг байлцав.

Хуулийн төслийг эцсийн хэлэлцүүлэгт бэлтгэсэн талаарх ажлын хэсгийн санал, дүгнэлтийг Улсын Их Хурлын гишүүн, ажлын хэсгийн ахлагч Р.Бурмаа танилцуулав.

Танилцуулгатай холбогдуулан Улсын Их Хурлын гишүүн Ц.Нямдоржийн асуусан асуултад Улсын Их Хурлын гишүүн, хууль санаачлагч Р.Бурмаа хариулж тайлбар хийв.

*Байнгын хорооноос гарсан зарчмын зөрүүтэй саналаар санал хураав.*

**А.Бакей :** -1.Ажлын хэсгээс гаргасан төслийн 22 дугаар зүйлийн 22.5 дахь хэсгийн 22.2-т гэснийг 22.2, 22.4-т гэж өөрчлөх саналыг дэмжиж байгаа гишүүд гараа өргөнө үү.

Зөвшөөрсөн 8

Татгалзсан 1

Бүгд 9

Гишүүдийн олонхийн саналаар дэмжигдлээ.

2. С.Баярцогт гишүүний гаргасан төслийн 39.3 дахь хэсгийг хасах саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

3. Хуулийг баталсан өдрөөс эхлэн дагаж мөрдөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 8

Татгалзсан 2

Бүгд 10

Гишүүдийн олонхийн саналаар дэмжигдлээ.

4. Монгол Улсын Их Хурлын чуулганы дэгийн тухай хуульд өөрчлөлт оруулах тухай найруулгын саналыг бүхэлд нь дэмжье гэсэн саналыг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 0

Бүгд 10

Гишүүдийн олонхийн саналаар дэмжигдлээ.

**А.Бакей :** - Хуулийн төсөл буцаах тухай Улсын Их Хурлын тогтоолын төслийг танилцуулав.

5. Тогтоолын төслийг дэмжиж байгаа гишүүд гараа өргөнө үү.

Зөвшөөрсөн 10

Татгалзасан 0

Бүгд 10

Гишүүдийн олонхийн саналаар дэмжигдлээ.

Монгол Улсын Ерөнхийлөгчийн 2013 оны ээлжит сонгуульд техник, хэрэгсэл хэрэглэх тухай Улсын Их Хурлын тогтоолын төслийг танилцуулав.

6. Тогтоолын төслийг дэмжиж байгаа гишүүд гараа өргөнө үү.

Зөвшөөрсөн 9

Татгалзсан 1

Бүгд 10

Гишүүдийн олонхын саналаар дэмжигдлээ.

7. Монгол Улсын Ерөнхийлөгчийн сонгуулийн тухай хуулийн шинэчилсэн найруулгын төсөл Монгол Улсын Ерөнхийлөгчийн сонгуулийн тухай хуулийг хүчингүй болсонд тооцох тухай, Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай хуулийн төслүүдийг чуулганы нэгдсэн хуралдаанд танилцуулж, батлуулах нь зүйтэй, мөн энэ хуулийг дагаж батлагдаж байгаа Монгол Улсын Ерөнхийлөгчийн 2013 оны сонгуульд техник хэрэгсэл хэрэглэх тухай Улсын Их Хурлын тогтоол, Хуулийн төсөл буцаах тухай Улсын Их Хурлын тогтоолын төслүүдийг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 0

Бүгд 10

Гишүүдийн олонхийн саналаар дэмжигдлээ.

Улсын Их Хурлын гишүүн Р.Бурмаа Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 10 цаг 06 минутад хэлэлцэж дуусав.*

***Хоёр. Монгол Улсын Их Хурлын тухай хуульд нэмэлт, өөрчлөлт оруулах тухай Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулиудын төсөл /****эцсийн хэлэлцүүлэг/.*

Хуулийн төслийн талаар Улсын Их Хурлын гишүүн, Байнгын хорооны дарга А.Бакей танилцуулга хийв.

Танилцуулгатай холбогдуулан Улсын Их Хурлын гишүүн Д.Эрдэнэбат Л.Цог, С.Баярцогт нар санал хэлэв.

**А.Бакей :** -Улсын Их Хурлын гишүүн Л.Цог, Д.Эрдэнэбатын гаргасан Тамгын газрын дарга гэснийг төслийн холбогдох хэсгүүдээс хасах гэсэн саналыг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 0

Бүгд 10

Гишүүдийн олонхийн саналаар дэмжигдлээ.

2. Монгол Улсын Их Хурлын тухай хуульд нэмэлт, өөрчлөлт оруулах тухай Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулиудын төслүүдийг чуулганы нэгдсэн хуралдаанд танилцуулж батлуулах нь зүйтэй саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

Байнгын хорооны санал, дүгнэлтийг Улсын Их Хурлын гишүүн С.Баярцогт чуулганы нэгдсэн хуралдаанд танилцуулахаар тогтов.

***Хуралдаан 10 цаг 15 минутад өндөрлөв.***

*Тэмдэглэлтэй танилцсан:*

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА А.БАКЕЙ

*Тэмдэглэл хөтөлсөн:*

ХУРАЛДААНЫ ТЭМДЭГЛЭЛ

ХӨТЛӨГЧ П.МЯДАГМАА

МОНГОЛ УЛСЫН ИХ ХУРЛЫН

2012 ОНЫ НАМРЫН ЭЭЛЖИТ ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ 12 ДУГААР САРЫН 21-НИЙ ӨДРИЙН

ХУРАЛДААНЫ ДЭЛГЭРЭНГҮЙ ТЭМДЭГЛЭЛ

А.Бакей : -Амар амгаланг айлтгая. Төрийн байгуулалтын байнгын хорооны хуралд ирвэл зохих 16 гишүүнээс Д.Эрдэнэбат, Л.Цог гишүүн, Р.Бурмаа, Д.Батцогт, Х.Тэмүүжин, А.Бакей гишүүн ирсэн байна. Дээр нь Н.Батцэрэг гишүүн, Р.Гончигдорж гишүүн, Ч.Сайханбилэг гишүүн ирж явна бүртгэж байгаарай гэсэн. Тэгэхээр ирц бол бүрдэж байгаа юм байна. Ирц бүрдэж байгаа учраас Төрийн байгуулалтын байнгын хорооны 2012 оны 12 дугаар сарын 21-ний өдрийн хуралдааныг нээснийг мэдэгдье.

Өнөөдрийн хуралдаанаар 2 асуудал хэлэлцэнэ.

Эхний асуудал бол   Монгол Улсын Ерөнхийлөгчийн сонгуулийн тухай /шинэчилсэн найруулга/, Монгол Улсын Ерөнхийлөгчийн сонгуулийн тухай хууль хүчингүй болсонд тооцох тухай, Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай, Сонгуулийн автоматжуулсан системийн тухай хуулийн төслүүд нэр бүхий гишүүдийн өргөн барьсан төслийн */****эцсийн хэлэлцүүлэг****/*  байна.

Хоёр дахь асуудал Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүд */*Монгол Улсын Ерөнхийлөгчөөс өргөн мэдүүлсэн, эцсийн хэлэлцүүлэг*/*. Ийм 2 асуудал хэлэлцэхээр төлөвлөсөн байгаа. Хэлэлцэх асуудалтай холбогдуулж саналтай гишүүн байна уу. Байхгүй байна. Тэгвэл хэлэлцэх асуудлыг батлах саналтай гишүүд гараа өргөнө үү.

9-9 хэлэлцэх асуудлыг баталлаа.

Эхний асуудал буюу Монгол Улсын Ерөнхийлөгчийн сонгуулийн тухай Шинэчилсэн найруулгын төсөл, Монгол Улсын Ерөнхийлөгчийн сонгуулийн тухай хууль хүчингүй болсонд тооцох тухай, Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай, Сонгуулийн автоматжуулсан системийн тухай хуулийн төслүүд нэр бүхий гишүүдийн өргөн барьсан төслийн */****эцсийн хэлэлцүүлэг****/*  байна. Эцсийн хэлэлцүүлэг бэлтгэсэн талаар ажлын хэсгийн ахлагч Улсын Их Хурлын гишүүн Р.Бурмаа товч танилцуулга хийе.

**Р.Бурмаа :** -Энд төслийн 22 дугаар зүйлийн 22.5 дахь хэсгийн 22.2 –д гэснийг 22.2, 22.4-д гэж өөрчлөх саналыг Иргэний бүртгэлийн газраас ирүүлсэн юм. Энэ дээр хугацааны хувьд асуудал гарсан юм. 10 хоногийн өмнө иргэд нэрийн жагсаалтын талаар гомдол гаргана гээд дараа нь 5 хоногийн дотор нягтлаад эргэж буцаана гэдэгтэй хугацаа нь зөрөөд байгаа юм. Тийм учраас энэ ишлэл татсан дээрээ хугацаагаа тохируулах талаар Иргэний бүртгэлийн гаргасан саналыг оруулж байгаа юм. Тэгвэл илүү нийцэх юм.

Дараагийн хоёрдугаар асуудал бол төслийн 39 дүгээр зүйлийн 39.3 дахь хэсгийн тэр өчигдөр Байнгын хороон дээр унаад8 буцаад ороод ирсэн санал байгаа. Нөгөө халз мэтгэлцээн зохион байгуулж болно гээд. С.Дэмбэрэл гишүүн зохион байгуулж болно гэдгийг зохион байгуулна гэдгээр оруулж өгөөч гэсэн хүсэлтийг гаргасан. Халз мэтгэлцээнийг зохион байгуулна гэдгээр уначихсан нь дахиад уначихаар босоод ирэхгүй юу.

Би эхлээд танилцуулаадхъя.

Гуравдугаар асуудал нь бол хуулийг баталсан өдрөөс эхлэн дагаж мөрдөж гэж байгаа юм.

Дөрөв дэх асуудал нь бол Их Хурлын чуулганы дэгийн тухай хуульд өөрчлөлт оруулах гээд бид нар хавсаргаад явуулсан байгаа. Энэ дээр 33.1 дээр Сонгуулийн Ерөнхий хороо хуулийн төслийг оруулна гээд хуулийн төсөл өргөн барих юм шиг тийм байдлаар орсон байна гээд. Тэр хэсгийг нь бид нар хөндөөгүй байсан чинь тэр хэсгийг нь бүгдийг нь хуульд нийцүүлвэл яасан юм Үндсэн хуульд гээд тийм маягаар томъёолсон би тэрийг нь уншчих уу.

Улсын Их Хурлын чуулганы хуралдааны дэгийн тухай хуульд өөрчлөлт оруулах тухай.

Нэгдүгээр зүйл. Монгол Улсын Их Хурлын чуулганы хуралдааны дэгийн тухай хуулийн 33 дугаар зүйлийг дор дурдсанаар өөрчлөн найруулсугай. Ерөнхийлөгчийн бүрэн эрхийг хүлээн зөвшөөрөх тухай хэлэлцэх журам.

33.1 Төрийн байгуулалтын байнгын хороо Ерөнхийлөгчийн анхан шатны сонгуульд оролцсон нийт сонгогчийн олонхийн санал авсан нэр дэвшигчийг Ерөнхийлөгчөөр сонгогдсон гэж үзэж бүрэн эрхийг нь хүлээн зөвшөөрүүлэх тухай асуудлаар Улсын Их Хуралд өргөн мэдүүлснээс хойш ажлын 5 өдрийн дотор дүгнэлт гаргана.

33.2 Нэгдсэн хуралдаан Ерөнхийлөгчийн бүрэн эрхийг хүлээн зөвшөөрөх тухай асуудлыг Төрийн байгуулалтын байнгын хорооны дүгнэлт гарснаас хойш ажлын 5 өдрийн дотор дараах журмаар батална.

33.2.1 Ерөнхийлөгчийн анхан шатны сонгуулийн дүнгийн тухай Сонгуулийн ерөнхий хорооны даргын илтгэлийг сонсох.

33.2.2 Төрийн байгуулалтын байнгын хорооны дүгнэлтийг сонсох.

33.2.3 Цахим тоолуураар ил санал хураалт явуулах.

33.2.4 Ерөнхийлөгчийн анхан шатны сонгуульд нийт сонгогчийн олонхийн санал авсан нэр дэвшигчийг Ерөнхийлөгчөөр сонгогдсон гэж үзэж бүрэн эрхийг нь хүлээн зөвшөөрсөн тухай хууль батлах,

33.3 Төрийн байгуулалтын байнгын хорооны болон нэгдсэн хуралдаан дээр гишүүд Сонгуулийн ерөнхий хорооны даргын илтгэл, Төрийн байгуулалтын байнгын хорооны дүгнэлттэй холбогдуулан асуулт асууж үг хэлж болно.

Хоёрдугаар зүйл. Энэ хуулийг Монгол Улсын Ерөнхийлөгчийн сонгуулийн тухай хуулийн хүчин төгөлдөр болсон өдрөөс эхлэн дагаж мөрдөнө.

За бас нэг юм байгаа. Өчигдөр автоматжуулсан системийн тухай хуулинд өөрчлөлт оруулахыг унасантай холбогдуулан Улсын Их Хурлын тогтоолын төсөл орж ирж байна.

Монгол Улсын Ерөнхийлөгчийн 2013 оны ээлжит сонгуульд техник хэрэгсэл хэрэглэх тухай. Сонгуулийн автоматжуулсан системийн 6 дугаар зүйлийн 6.1.1-дэх заалтыг үндэслэн Улсын Их Хурлаас тогтоох нь:

Монгол Улсын Ерөнхийлөгчийн 2013 оны ээлжит сонгуулийн сонгогчийн бүртгэлийн үйл ажиллагаанд бүртгэлийн техник, хэрэгсэл санал авах, тоолох үйл ажиллагаанд Нью имиж каст автоматжуулах техник хэрэгслийг хэрэглэхийг зөвшөөрсүгэй.

Энэ тогтоолыг батлагдсан өдрөөс нь дагаж мөрдсүгэй.

**А.Бакей :** Ингээд танилцуулгатай холбогдуулж асуух зүйл байна уу. За Нямдорж гишүүн. Өөр гишүүн байхгүй бол асуулт тасаллаа.

**Ц.Нямдорж :** -Энэ цахим тоолуураар ил санал хураалт явуулна гэж байна шүү дээ. Энэ чинь нөгөө их зааланд тангараг өргүүлдэг юм л даа. Тэнд цахим тоолуур байхгүй. Ёслолын чанартай арга хэмжээ шүү дээ. Тийм учраас зүгээр Их Хурлын гишүүд илээр санал хураалт явуулна гэдгээр хиймээр байна. Цахим тоолуураар санал хураалт явуулна гэх юм бол энэ зааланд хийж таараад байгаа байхгүй юу.

Хоёрдугаарт энэ 33.1 дээр чинь Сонгуулийн Ерөнхий хороо гэдэг үг оруулж өгмөөр байна. Сонгуулийн Ерөнхий хороо өргөн мэдүүлснээс хойш төд хоногийн дотор Төрийн байгуулалтын байнгын хороо хэлэлцэнэ гэдэг байдлаар тэр томъёоллыг нь өөрчилмөөр байна. Тэгэхгүй болохоор хэн өргөн мэдүүлсэн нь мэдэгдэхгүй байна. Үүнтэй холбогдуулаад миний хэлэх гээд байгаа юм бол энэ Тамгын газар энэ Байнгын хороодын ажлын алба энэ ийм нарийн техникийн чанартай юман дээр дээрээс нь Сонгуулийн Ерөнхий хорооныхон сайн сууж, цаастай зууралдаж сураач дээ. Эцсийн дүндээ бид нарын хийгээд байгаа ажлаас хууль, барилга 2 л үлддэг юм л даа. Бусад нь шүлс болоод агаарт цацагдаад дуусдаг шүү дээ. Хэдэн жил та нарт энийг хэлэх юм би мэдэхгүй байна. Яг үүнээс чинь болоод л энэ ойлгомжгүй байдал маргаан шүүхийн луйвар элдэв юм эхэлдэг юм шүү дээ. Тийм учраас цаашдаа зүгээр анхааруулах утгаар нь ярьж байна. Нэгдүгээрт хэлэх гэсэн юм.

Хоёрдугаар Төрийн байгуулалтын байнгын хороо хуралдаж байгаа учраас А.Бакей дарга тэр Их Хурлын даргад уламжилдаг юм байгаа биз. Ер нь бол энэ ороод гарч байгаа хуулиудыг өөрийнхөө гараар дамжуулаад сууж байдаг. Хуралдаан бүр дээр сууж байдаг нэг Тамгын газрын орлогч байх ёстой юм шүү дээ. Ерөөсөө сууж өгөхгүй байх юм. Нэг хэдэн референт аваачиж хаячихаад л тэр орлогч нар нь хаана ямар элэнцгээ хийгээд яваад байдаг юм байгаа юм. Тэгээд эцсийн дүндээ энэ хуулийн найруулгатай холбогдолтой ийм асуудал гарах юм бол тэр орлогч хариуцлагыг нь хүлээдэг. Болдбаатар байна уу, үгүй юу энд. Ийм системд шилжиж наад юмыг чинь нэг гараар дамжуулж гаргадаг ийм систем тогтоохгүй бол хайш яайш юм чинь энэнээсээ болоод байгаа байхгүй юу. Ийм санаанууд байна. Цахим гэдгээ сая ойлгох шиг боллоо.

**А.Бакей :** -Нямдорж гишүүний 33.2.3 дахь заалт цахим тоолуураар гэдгийг хасах хэрэгтэй байх нь л дээ. Ил санал хураалт явуулна гэж хасаад. Тэр Сонгуулийн ерөнхий хороо өргөн мэдүүлэх асуудал бол хуулийн төсөлд байгаа юм байна л даа. 64.1 дээр.

**Р.Бурмаа:** -33.1 дээр ингээд оруулъя.

**А.Бакей :** -Энэ дээр бол 10 хоногийн дотор Сонгуулийн ерөнхий хороо Улсын Их Хуралд өргөн мэдүүлнэ гэсэн байна. 64.1 дээр.

**Р.Бурмаа:** -33.1 дээр ингээд оруулъя. 33.1 дээр Төрийн байгуулалтын байнгын хороо, Ерөнхийлөгчийн анхан шатны сонгуульд оролцсон нийт сонгогчдийн олонхийн санал авсан нэр дэвшигчийг Ерөнхийлөгчөөр сонгогдсон гэж үзэж бүрэн эрхийг нь хүлээн зөвшөөрүүлэх тухай асуудлаар Улсын Их Хуралд Сонгуулийн ерөнхий хороо нэгдсэн дүнг өргөн мэдүүлснээс хойш ажлын 5 өдрийн дотор дүгнэлт гаргана гэж болж байна уу.

**А.Бакей :** -За одоо Ц.Нямдорж даргын саяны ярьсан саналыг Улсын Их Хурлын Тамгын газар, Байнгын хорооны ажлын алба бас анхаарч ажиллах хэрэгтэй. Ер нь бол бас одоо аль ч Байнгын хороон дээр гарч байгаа хуулийн төсөл дээр бас ажиллах тодорхой хүн байх ёстой. Энэ саналыг бол бас дэмжиж байна. Энэ талаар бол Улсын Их Хурлын тамгын газрын бүтэц, зохион байгуулалт бол өөрчлөгдөх юм байна. Тэр үед энэ асуудлыг анхаарах нь зүйтэй гэж үзэж байна. Энэ асуудлыг бас протоколд тэмдэглүүлье.

Ингээд санал хураалт явуулъя. Төрийн байгуулалтын байнгын хорооноос зарчмын зөрүүтэй санал байна. Энэ ажлын хэсэг Бурмаа нарын ажлын хэсгээс за төслийн 22 дугаар зүйлийн 22.5 дахь хэсгийн 22.2-т гэснийг 22.2, 22.4-т гэж өөрчлөх гэсэн ийм санал байна. За энэ саналын тайлбарыг бол сая хэлсэн байгаа. Энэ саналыг

**Д.Эрдэнэбат :** -Наадах чинь юу юм бэ?

**А.Бакей :** -Нэмж оруулж байгаа юм.

**Д.Эрдэнэбат :** -Юу нэмж оруулж байгаа юм.

**А.Бакей :** -Энэ саналыг дэмжиж байгаа гишүүд гараа өргөнө үү. 9-8 дэмжигдлээ.

Хоёр дахь санал төслийн 39 дүгээр зүйлийн 39.3 дахь хэсгийн зохион байгуулж болно гэснийг зохион байгуулна гэж өөрчлөх. Энэ сая танилцуулсан.

**Д.Эрдэнэбат :** -Юу юм наадах чинь.

**А.Бакей :** -Энэ С.Дэмбэрэл гишүүний гаргасан зарчмын зөрүүтэй санал байна. Мэтгэлцээнийг уг нь бол зохион байгуулж болно гэсэн санал уначихсан байсан.

**Д.Эрдэнэбат :** -Үгүй ээ наадах чинь ерөөсөө анхны хэлэлцүүлгээр уначихсан байхгүй юу. Анхны хэлэлцүүлгээр унасныг одоо яриад дахиад сэргээнгүүтээ 2/3-оор шийдээд явна өөр юм байхгүй. Тийм түүнээс болно болохгүй, хасна, хасахгүй гэдэг юм одоо байхгүй. Эцсийн хэлэлцүүлэг дээр.

**А.Бакей :** -За Ц.Нямдорж гишүүн.

**Ц.Нямдорж :** -Наад мэтгэлцээн чинь өөрөө албан ёсоор заавал мэтгэлцээн явуулна гээд хуульчилчих юм бол нэг нь ирэхгүй хэлчих юм бол нэр дэвшигчийн жагсаалтаас хасах уу гэдэг асуудал дагаж гарна.

**Д.Эрдэнэбат :** -Наадах чинь аягүй буруу бид нар ерөөсөө тэр мэтгэлцээн чинь бид нар түрүүн хурал дээр ярьсан шүү дээ. Ерөөсөө хасчихъя. Мэтгэлцээн гэдэг бол маргаантай.

**А.Бакей :** -Нэг нэгээрээ яръя. Өчигдөр байна шүү дээ. Уг нь бол бид нар хасахаар оруулсан анхны хэлэлцүүлгээр. Тэгээд өчигдөр чуулганы хуралдаанд ороод эргээд сэргэчихгүй юу, зохион байгуулж болно гэдгээр. Тэгвэл саналаа гарга.

**С.Баярцогт :** -39.3-ийг бүхэлд нь хасъя гэдэг санал гаргаж байна. Үгүй орчихсон. Гэхдээ Р.Бурмаа гишүүн 2 дугаар хэлэлцүүлгээр 2/3-оор хасах санал гаргаж байна.

**А.Бакей :** -За яахав тэгвэл одоо уг нь бол хасахаар оруулсан. За ингэе төслийн 39 дүгээр зүйлийн 39.3 дахь хэсгийг одоо хасах гэсэн санал гаргаж байна.

**Ц.Нямдорж :** -Наадах чинь одоо 2/3-оор дахин хэлэлцье гэдгээ тогтоод тэгж байж хасахгүй бол хууль бус болоод явчихна шүү.

**А.Бакей :** -За тэгвэл ийм санал хураалт байна. Төслийн 39.3 дахь хэсгийг хасах саналыг С.Баярцогт гишүүн гаргалаа. 2/3-оор л хасагдах нь байна шүү дээ. За ингээд С.Баярцогт гишүүний саяны саналыг дэмжиж байгаа гишүүд гараа өргөе.

Гишүүд нэмж орж ирж байна. Би дахиад танилцуулъя. Энэ Зарчмын зөрүүтэй санал хураалт явагдаж байгаа. Шинээр орж ирсэн гишүүд 2 дахь санал дээр явж байгаа шүү.

За төслийн 39 дүгээр зүйлийн 39.3 дахь хэсгийг хасах саналыг С.Баярцогт гишүүн гаргаж байгаа энэ ямар учиртай санал гэвэл нэр дэвшигчид бол мэтгэлцээнд оролцох тухай асуудал байсан. Энийг бол шаардлагагүй гэсэн санал гаргаж байгаа. Хуульчлах шаардлагагүй угаасаа энэ бол сонгуулийн төв байгууллагын тухай хууль намууд зохион байгуулж болно гэсэн тийм заалт байдаг юм байна. Тийм учраа энд бол шаардлага байхгүй. Тийм учраас хасах санал гаргаж байгаа. Энэ саналыг 2/3-оор дэмжигдсэн тохиолдолд хасагдах ёстой. За ингээд энэ саналыг дэмжиж байгаа гишүүд гараа өргөнө үү. Тоолоорой, 10-7 дэмжигдлээ.

Хуулийг баталсан өдрөөс эхлэн дагаж мөрдөнө. Энэ дээр бол санал хураалгахгүй. Тэглээ одоо төслийн 39 дүгээр зүйлийн 39.3 дахь хэсгийг хасъя гэсэн саналаар санал хураалт явуулъя энэ саналыг дэмжиж байгаа гишүүд байна уу. 10-7 дэмжигдлээ.

Хуулийг баталсан өдрөөс эхлэн дагаж мөрдөх гэсэн санал байна. Энэ саналыг дэмжиж байгаа гишүүд гараа өргөнө үү. 10-8 дэмжигдлээ.

**Ц.Нямдорж :** -Ерөнхийлөгчийн сонгууль болох яагаач үгүй байхад энийг баталсан өдрөөс нь гэж баталж хэрэггүй шүү дээ. Ердийн журмаар л явна. Тэгээд наадах чинь хугацаа гээд юм байгаа шүү дээ. Одоо та нар энэ Ерөнхийлөгчийн сонгуулийн хуулийг баталсан өдрөөс нь хүчинтэй гэдгээр заалт оруулж байнаадаа. Хэрэггүй шүү дээ. Ердийн журмаар Ерөнхийлөгчийн хоригийн хугацаа өнгөрөөд хэвлэгдсэнээс хойш хүчинтэй болоод явчихдаг шүү дээ. Сонгууль 6 сард болно. Ийм юм дэмий шүү дээ.

**А.Бакей :** -Ердийн журмаар уу. Зарим заалт нь үйлчлээд эхлэх юм биш үү.

**Ц.Нямдорж :** -Ямар ч ач холбогдол байхгүй. Бүртгэлтэй холбоотой асуудал бол байх л ёстой. Байхгүй. Юу байдаг юм.

**А.Бакей :** -Төрийн албаны холбогдолтой нөгөө.

**Ц.Нямдорж :** Тэрийгээ тэд нар өөрсдөө хийгээд л явчихна шүү дээ.

**А.Бакей :** -За баталсан өдрөөсөө дагаж мөрдөөд л явъя. Дэмжигдсэн. Энэ санал дэмжигдсэн.

Дараа нь 4 дэх санал. Монгол Улсын Их Хурлын чуулганы дэгийн тухай хуульд өөрчлөлт оруулах тухай хуулийн төслийг дор дурдсанаар найруулах гэж байгаа. Дэгийн тухай хууль. Энэ хуулийг бол түрүүн ажлын хэсгийн ахлагч та бүхэнд уншиж танилцуулсан байгаа. Дахиад унших шаардлага бий юу. Шаардлага байхгүй бол дэгийн тухай хуулинд найруулгын шинжтэй энэ саналыг бүхэлд нь дэмжье гэсэн саналаар санал хураалт явуулъя. 10-10 дэмжигдлээ.

**С.Баярцогт :** -Одоо энэ автоматжуулалт чинь бид нар хасъя гээд орсон чинь чуулган дээр босчихсон шүү дээ.

**А.Бакей :** -Монгол Улсын Ерөнхийлөгчийн 2013 оны ээлжит сонгуульд техник хэрэгсэл хэрэглэх тухай Улсын Их Хурлын тогтоолын төслийг танилцуулъя.

Сонгуулийн автоматжуулсан системийн тухай хуулийн 6 дугаар зүйлийн 6.1.1 дэх заалтыг үндэслэн Монгол Улсын Их Хурлаас тогтоох нь Монгол Улсын Ерөнхийлөгчийн 2013 оны ээлжит сонгуулийн сонгогчийн бүртгэлийн үйл ажиллагаанд бүртгэлийн техник хэрэгсэл санал авах тоолох үйл ажиллагаанд Нью Имиж каст автоматжуулах техник хэрэгслийг ирүүлэхийг зөвшөөрсүгэй.

2. Энэ тогтоолыг батлагдсан өдрөөс нь дагаж мөрдсүгэй гэсэн ийм тогтоолын төсөл байна.

**С.Баярцогт :** -Энэ автоматжуулсан систем хэрэглэх тухай бид нар бол хуулиндаа оруулъя гээд байнгын тогтоол гаргах шаардлагагүй гэдэг асуудал тавиад Байнгын хороо дэмжээд оруулсан шүү дээ. Өчигдөр Лүндээ гишүүн санал гаргаад энэ санал боссон байхгүй юу. Би бол дахиад гишүүнийхээ хувьд энийг 2/3-оор унагаая. Ингээд дандаа сонгууль бүрийн өмнө тусад нь хэлэлцэх шаардлагагүй. Ер нь бол цаашдаа энэ автомат тооллогын системийг хэрэглэдэг зарчим руу шилжье гэдэг ийм саналтай байгаа. Тийм учраас энэ тогтоолыг хэлэлцэхийн өмнө би өөрийнхөө саналыг хураалгаад хэрвээ миний санал 2/3-ын дэмжлэг авахгүй бол энэ тогтоол хэлэлцье гэсэн ийм саналтай байна.

**Ч.Содномцэрэн :**- Бакей дарга аа үг хэлж болох уу.

**А.Бакей :** -Сонгуулийн ерөнхий хорооны дарга Ч.Содномцэрэн.

**Ч.Содномцэрэн :** -Одоогийн мөрдөгдөж байгаа сонгуулийн автоматжуулсан системийн тухай хуулийн 6.1.1 дээр автоматжуулсан системийг хэрэглэх эсэх шийдвэрийг бол Улсын Их Хуралд тухай бүр гаргана гэсэн ийм заалт нь хэвээрээ байж байвал сонгуулийн энэ байгууллагад бол хэрэгтэй байна. Энэ технологийг бол хардаж, сэрдэж тэгээд янз бүрээр ярьж байгаа нөхцөлд Их Хурал энэ шийдвэрээ өөрөө гаргаж өгөх нь зөв. Тэгэхгүй бол Сонгуулийн ерөнхий хороо дур мэдэж ийм шийдвэр гаргалаа гэж дараад нь бөөн яриа шүүмжлэл болдог. Энийг бол одоо хуучин хуулинд байгаа ийм заалтаар нь явуулах нь зөв гэж үзэж байна.

Одоогийн мөрдөж байгаа заалт сонгуулийн автоматжуулсан системийн 6.1.1 дээр байж байгаа. Их Хурал шийдвэр гаргана гэсэн.

**А.Бакей :** -За С.Баярцогт гишүүн.

**С.Баярцогт :** -Асуудлын гол нь ийм байгаа юм. Нэг байгууллагад хуулиар эрх олгож байгаа байхгүй юу. Сонгуулийн ерөнхий хороо чинь өөрийн гэсэн хуультай ийм байгууллага шүү дээ. Тэгээд тэрэн дээр нь эрх олгоод явж байхад Сонгуулийн ерөнхий хороо дур мэдэж шийдлээ гэдэг асуудал Содномцэрэн даргаа гарахгүй шүү дээ.

**Ч.Содномцэрэн :** -Та нар дараа нь шүүмжлээд л унадаг шүү дээ.

**С.Баярцогт :** -Тэр бол байнга гарна.

**Ч.Содномцэрэн :** -Энэ машиныг чинь авахад бол бид нар өөр сонголт хийгээд ороод ирэхэд та нар шүүмжилж байгаад унагачихаад дараад нь дахиад та нар энийг л хэрэглэчихсэн юм шиг л яриад байдаг шүү дээ.

**С.Баярцогт :** -Ч.Содномцэрэн дарга аа. Одоо бол бид нарын оруулж байгаа хууль бол Сонгуулийн ерөнхий хороонд эрхийг нь өгөөд хуулиар шийддэг ийм эрхийг нь хуулиар өгч байна шүү дээ. Тэрнээс биш та нарт байхгүй эрхийг та нар дур мэдээд шийдэж байгаа бол та нарыг шүүмжилнэ. Одоо бол энэ эрхийг чинь хуулиар олгоё гэж байна шүү дээ. Их Хуралд өөрт нь байгаа эрхээ шилжүүлж хэрэггүй л гэж би хэлж байна.

**Ц.Нямдорж :** -Содномцэрэн даргаа асуулт байна. Наад зургаагийн тухай бүр гаргана гэсэн заалтыг чинь хүчингүй болгоно өөрчилнө гэсэн хуулийн төсөл өргөн мэдүүлэгдсэн юмуу үгүй юу.

**Ч.Содномцэрэн :** -Санал хураалгаад өчигдөр уначихсан шүү дээ.

**А.Бакей :** -Энэ сонгуулийн автоматжуулсан системийн тухай хуульд нэмэлт, өөрчлөлт оруулах тухай одоо дагалдуулж өргөн барьсан хуулийн төсөл байгаад байгаа байхгүй юу. Тэр нь бол нэгдүгээр зүйл нь бол сонгуулийн автоматжуулсан системийн тухай хуулийн 9 дүгээр зүйлд доор дурдсан агуулгатай. 9.4 дэх хэсгийг нэмсүгэй гэсэн байгаа юм.

9.4 гээд сонгуулийн ерөнхий хороо, сонгуулийн автоматжуулсан системийг сонгуульд хэрэглэх талаар шийдвэр гаргана.

Хоёрдугаар зүйл болохоор Сонгуулийн автоматжуулсан системийн тухай хуулийн 6 дугаар зүйлийн 6.1.1 дэх заалтыг хүчингүй болсонд тооцсугай.

Гуравдугаар зүйл нь болохоор энэ хуулийн Монгол Улсын Ерөнхийлөгчийн сонгуулийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө гэж. Энэ хуулиар зохицуулах ёстой болно.

**Ц.Нямдорж :** - С.Баярцогт гишүүнээ. Энийг ойлгочих ёстой асуудал. Энэ Сонгуулийн ерөнхий хороо дуртай үедээ Ерөнхийлөгчийн сонгуульд автомат системийг хэрэглэдэг, эс хэрэглэдэг тухай шийдвэр гаргаж болохгүй. Улс төрийн ноцтой нөхцөл байдал үүсч байна. Энэ Ерөнхийлөгч гэдэг албан тушаал бол бэлэгдлийн шинжтэй ч гэсэн зэвсэгт хүчний ерөнхий командлагчийнхаа хувьд асар их эрх мэдэлд ойр байсан. Шүүх, хууль, хяналтын байгууллагын удирдлагыг томилдог ийм албан тушаал. Ийм сонгуульд төрийн тэргүүний сонгууль явагдаж байхад Сонгуулийн ерөнхий хороо нэг удаагийн сонгуульд хэрэглэнэ гэж шийдвэр гаргаад дараагийн удаагийн сонгуульд нь хэрэглэхгүй гэдэг шийдвэр гаргах юм бол наадах чинь сонгуулийнхаа дараа ч энэ улс төрийн хурцадмал байдлыг зогсоох байдалд хүрч мэднэ шүү дээ. Цаашдаа энэ Монголын сонгуулийн нөхцөл байдал улам хүндэрнэ. Энэ эдийн засгийн чадавхи, энэ олигархуудын нөлөөлөл энэ их хор хөнөөлтэй. Гэх мэт юмнууд даамжрах учраас нөхцөл байдал харагдаж байгаа учраас энийг дагаад гадна талын нөлөөлөл орж ирэх аюул байгаа учраас энэ Их Хурал тухай бүрд нь хэлэлцэн шийдвэрлэдэг ийм систем хэвээрээ байхгүй бол болохгүй ээ. Энийг С.Баярцогт гишүүн ойлгочих хэрэгтэй. Зөрүүдлэх асуудал биш. Юу гэж ойлгох юм.

Нэг сонгууль дээр нь Сонгуулийн ерөнхий хороо автомат систем хэрэглэнэ гэж шийдвэр гараад дараагийн сонгууль дээр нь хэрэглэхгүй гээд шийдвэр гаргаад сонгууль явуулчихвал яах юм. Энэнээс гал гараад улс төрийн тогтворгүй байдал үүсээд утаа, манан, элдэв, шалдав үүсвэл яах юм. Тийм учраас энэ өчигдөр тухай бүр Улсын Их Хурлаар шийдвэрлэж байна гэсэн 6.1 дүгээр заалтыг нь хэвээр байлга гэсэн заалтыг Ч.Содномцэрэн яриад байна шүү дээ. Тэр саналыг нь дэмжих хэрэгтэй. Энэ хууль, аливаа хууль гаргахдаа хамгийн муу үр дагавараа тооцож байж гаргасан нь алдаа багатай байдаг эд шүү дээ. Энэ заалтаас болж ямар муу үр дагавар гарч болох вэ гэдгийг тооцож тэрнийг хааж хууль гаргах нь зохистой шүү дээ. Их эвгүй юм руу явуулж байна шүү дээ. Эцсийн дүндээ юу болж хувирах вэ гэхээр наадах чинь автомат системээр явуулах уу гэдгийг Сонгуулийн ерөнхий хороо биш өөрөөс нь Ерөнхийлөгч байгаагүй бол шахаж байгаад өөртөө хүссэн шийдвэрийг гаргуулах ийм л юм руу явна наадах чинь. Ийм ийм аюулууд байна шүү дээ.

**А.Бакей :** -За энэ дээр ийм тайлбар хэллээ. Одоо С.Баярцогт гишүүн саналаа буцааж авах уу, яах уу тэгвэл Улсын Их Хурлын тогтоолын төслийг танилцуулъя. Хуулийн төсөл буцаах тухай Монгол Улсын Их Хурлын чуулганы хуралдааны дэгийн тухай хуулийн 22 дугаар зүйлийн 22.5 дахь хэсгийг үндэслэн

Монгол Улсын Их Хурлаас тогтоох нь:

1. Монгол Улсын Их Хурлын гишүүн Р.Бурмаа, Л.Цог, Н.Батцэрэг, Ц.Даваасүрэн нараас 2012 оны 12 дугаар сарын 11-ний өдөр Улсын Их Хуралд Монгол Улсын Ерөнхийлөгчийн сонгуулийн тухай /шинэчилсэн найруулга/ хуулийн төсөлтэй хамт өргөн мэдүүлсэн сонгуулийн автоматжуулсан системийн тухай хуульд нэмэлт, өөрчлөлт оруулах тухай хуулийн төслийг нэгдсэн хуралдаанд оролцсон гишүүдийн олонхи хэлэлцэх шаардлагагүй гэж үзсэн тул хууль санаачлагчид нь буцаасугай. Энэ тогтоолын төслийг дэмжиж байгаа гишүүд гараа өргөнө үү. 10-10 дэмжигдлээ.

Одоо Монгол Улсын Ерөнхийлөгчийн 2013 оны ээлжит сонгуульд техник, хэрэгсэл хэрэглэх тухай Улсын Их Хурлын тогтоолын төслийг дахин уншиж танилцуулъя. Сонгуулийн автоматжуулсан системийн тухай хуулийн 6 дугаар зүйлийн 6.1.1 дэх заалтыг үндэслэн Монгол Улсын Их Хурлаас тогтоох нь:

1.Монгол Улсын Ерөнхийлөгчийн 2013 оны ээлжит сонгуулийн сонгогчийн бүртгэлийн үйл ажиллагаанд бүртгэлийн техник хэрэгсэл санал авах, тоолох үйл ажиллагаанд Нью имиж каст автоматжуулах техник хэрэгслийг хэрэглэхийг зөвшөөрсүгэй.

2.Энэ тогтоолыг батлагдсан өдрөөс нь дагаж мөрдсүгэй. Энэ тогтоолын төслийг дэмжье гэсэн саналаар санал хураалт явуулъя. Дэмжиж байгаа гишүүд гараа өргөнө үү. 10-9 дэмжигдлээ. Ингээд зарчмын зөрүүтэй санал хурааж дууслаа. Одоо санал хураалтын томъёоллыг танилцуулъя.

Монгол Улсын Ерөнхийлөгчийн сонгуулийн тухай хуулийн шинэчилсэн найруулгын төсөл Монгол Улсын Ерөнхийлөгчийн сонгуулийн тухай хуулийг хүчингүй болсонд тооцох тухай Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай хуулийн төслүүдийг чуулганы нэгдсэн хуралдаанд танилцуулж, батлуулах нь зүйтэй гэсэн томъёоллоор санал хураалт явуулъя. Мөн энийг дагаж батлагдаж байгаа Монгол Улсын Ерөнхийлөгчийн 2013 оны сонгуульд техник хэрэгсэл хэрэглэх тухай Улсын Их Хурлын тогтоол мөн хуулийн төсөл буцаах тухай Улсын Их Хурлын тогтоолын төслүүдийг дэмжье гэсэн саналаар санал хураалт явуулъя. Эдгээр саналыг дэмжиж байгаа гишүүд гараа өргөнө үү. 10-10 Энэ санал дэмжигдлээ. Ингээд Байнгын хорооноос энэ асуудлаар гарах санал, дүгнэлтийг Улсын Их Хурлын гишүүн Р.Бурмаа танилцуулна.

Хоёрдугаар асуудал.

***Хоёр. Монгол Улсын Их Хурлын тухай хуульд нэмэлт, өөрчлөлт оруулах тухай Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулиудын төсөл /****эцсийн хэлэлцүүлэг/.*

Монгол Улсын Их Хурлын тухай хуульд нэмэлт, өөрчлөлт оруулах тухай Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулиудын төслийн эцсийн хэлэлцүүлэг байгаа. Эцсийн хэлэлцүүлэгт бэлтгэхдээ анхны хэлэлцүүлгийн үед одоо зарчмын зөрүүтэй хураасан саналуудын дагуу хуулиудын төсөлд орж байгаа өөрчлөлтийг холбогдох хэсэгт нь оруулаад эрхэм гишүүдэд бол тараасан байгаа. Зарчмын зөрүүтэй санал хураалгах нэг л асуудал гарч байгаа. Энэ бол хууль санаачлагчдаас өргөн барьсан хуулийн төсөлд бол Улсын Их Хурлын Тамгын газрын Ерөнхий нарийн бичгийн дарга гэсэн нэр томъёог Улсын Их Хурлын Тамгын газрын дарга гэж өөрчлөхөөр хуулийн анхны төсөл тэгж орж ирсэн. Энэнтэй холбогдуулаад холбогдох бусад хуульд энэ нэр томъёонуудаа суулгаж өгөх асуудал гарсан байгаа.

Өөрөөр хэлбэл Улсын Их Хурлын Тамгын газрын Ерөнхий нарийн бичгийн дарга гэсний Ерөнхий нарийн бичгийн дарга гэснийг Улсын Их Хурлын Тамгын газрын дарга гэж үүнтэй холбоотой төслүүдийг зарим нэр томъёог бусад хууль тогтоомжтой нийцүүлэх үүднээс Авлигын тухай хууль, Төсвийн тухай хууль, Монгол Улсын Төрийн ордны тухай хууль, Улсын Их Хурлын бусад шийдвэрийн төсөл боловсруулах өргөн мэдүүлэх журмын тухай мөн Төрийн албаны тухай. Төсвийн байгууллагын удирдлага санхүүжилтийн тухай, нийтийн албанд нийтийн болон хувийн ашиг сонирхлыг зохицуулах ашиг сонирхлын зөрчлөөс урьдчилан сэргийлэх тухай хууль журам батлах тухай Улсын Их Хурлын 2003 оны 13 дугаар тогтоол, Улсын Их Хурлын гишүүний төсөвт зардлыг төлөвлөх тооцож зарцуулах, тайлагнах, журам батлах, зарим зардлын хэмжээг шинэчлэн тогтоох тухай Улсын Их Хурлын 2008 оны 28 дугаар тогтоол Тамгын газрын дүрэм батлах тухай Улсын Их Хурлын 2006 оны 62 дугаар тогтоол, Төрийн өндөр албан тушаалтны зэрэг зиндаа түүнтэй адилтгах төрийн албан тушаалтны зэрэглэлийг шинэчлэн тогтоох тухай Улсын Их Хурлын 2002 оны 73 дугаар тогтоол, Төрийн захиргааны албан тушаалтны тушаалын зэрэг дэв түүний нэмэгдэл олгох журам батлах тухай Улсын Их Хурлын 1995 оны 73 дугаар тогтоол. Эдгээр хууль тогтоолын Улсын Их Хурлын Тамгын газрын Ерөнхий нарийн бичгийн дарга гэснийг Улсын Их Хурлын Тамгын газрын дарга гэж өөрчлөх тухай асуудал байгаа. Ийм товчхон танилцуулга байна. Асуух зүйл байна уу? За Д.Эрдэнэбат гишүүн. Л.Цог гишүүнээр асуулт тасаллаа.

**Д.Эрдэнэбат :** -Өчигдөр ингэсэн юм. Тамгын газраас над руу яриад Тамгын газрын дарга биш байдаг юм байна. Олон Улсын жишигтээ Тамгын газрын Ерөнхий нарийн бичгийн дарга гэдэг түгээмэл нэршил явдаг юм байна. Тийм учраас энийг заавал ингэж өөрчлөх шаардлага байна уу? үгүй юу гэдэг асуудлыг нэг авч хэлэлцэх боломж байна уу гэж ярьсан юм. Тэгээд энийг одоо Их Хурлын даргаас асуугаад хэрвээ шаардлага байхгүй олон улсдаа яг ийм ерөнхий нэр томъёо явдаг байсан юм бол заавал Тамгын газрын дарга гэж өөрчлөөд байх шаардлага байгаа юм уу?

**А.Бакей :** Тэгэхээр анхны хэлэлцүүлгийн үед бол энэ талаар зарчмын зөрүүтэй санал гараагүй болохоор одоо хасч болохгүй байх тэ.

**Д.Эрдэнэбат :** -Одоо хасч болохгүй гэсэн үг үү.

**А.Бакей :** -2/3-оор болох уу.

**Д.Эрдэнэбат :** -Заавал одоо наадах чинь яг энэнээсээ болоод үр дагавар нь баахан хуулинд ганц нэрний өөрчлөлт орох болчихоод байгаа байхгүй юу.

**А.Бакей :** -Тийм л болчихоод байна л даа.

**Д.Эрдэнэбат :** -Тэгээд Тамгын газар нь өөрөө Олон Улсын нэр томъёондоо Ерөнхий нарий бичгийн дарга гэдэг ойлголтоор явдаг юм байна. Тамгын дарга биш. Тэгэхээр энийг хуучнаар нь үлдээгээд явбал яасан юм бэ гэж өчигдөр над руу ярисан байхгүй юу. Болдог бол Байнгын хороогоор хэлэлцүүлээд.

**А.Бакей :** -Д.Эрдэнэбат гишүүн энэ асуудлаар тодорхой санал гаргах юм байна.

**Д.Эрдэнэбат :** -Харин тийн би тэгээд санал гаргачихъя. Болдог бол тэгээд хуучнаар нь явуулчихъя л даа.

**С.Баярцогт : -**Гадагшаагаа гадаад нэрийн хуудас хийхдээ. Sekcretory general гээд л оруулна биз дээ. Гадаад яам дотоодоо бол гадаад яам гэчихээд гадаад нэрийн хуудсан дээрээ болон гадаад худалдааны яам гэсэн тийм юутай явдаг шүү дээ.

**Д.Эрдэнэбат :** -Яахын бэ тэрүүгээр нь л явъя л даа. Би зүгээр саналаа өгчихлөө. Хэлэлцээд санал хураачих.

**А.Бакей :** -Л.Цог гишүүн асуулт асуух гэсэн үү.

**Л.Цог :** -Санал нэг байна л даа. Одоо наадах чинь ингэх нь байна шүү дээ. Ерөнхий нарийн бичгийн даргаа дарга гээд хэлчих нь байна. Доор нь байгаа орлогч байгаа шүү дээ. Нарийн бичиг нэртэй байна уу? Энийг бас хөндөх тиймэрхүү л юм болох гээд.

**Д.Эрдэнэбат :** -Давхар давхар л юм явчих гээд байна л даа. Тэгэхээр тийм хүндрэл үүсгээд хэрэггүй. Тамгын газрын дарга бол өчигдөр өөрөө над руу яриад ийм байдаг юм байна. Эрдэнэбат даргаа энийг бас ингээд олон улсад нийцүүлсэн нэрээр нь явуулчих нь зөв юм шиг байна боломж байна уу гэсэн байхгүй юу. Бас саналыг сонссон юм.

**А.Бакей :** -Тэгвэл төслөөс Ерөнхий нарий бичгийн даргыг гэснийг Тамгын газрын дарга гэж өөрчлөх энэ заалтуудыг хасах

**Д.Эрдэнэбат :** -Үгүй ээ, эхлээд энийгээ хасна шүү дээ. Энийг 2/3-оор хасна.

**А.Бакей :** -Тамгын газрын дарга гэснийг төслийн холбогдох хэсгүүдээс хасах гэсэн ийм саналыг бол Д.Эрдэнэбат Л.Цог гишүүн нар зарчмын зөрүүтэй санал гаргалаа. Энэ саналыг дэмжье гэсэн гишүүд гараа өргөнө үү. 2/3-оор байх ёстой. 10-10 энэ санал дэмжигдлээ.

Хууль бол төсөл дээрээ батлагдсан өдрөөс хүчин төгөлдөр мөрдөнө гэсэн байна.

**Д.Эрдэнэбат :** -Тэгэхээр А.Бакей дарга саяны тэр хуулинд өөрчлөлт оруулсан олон хуулиуд чинь өөрчлөгдөхгүй нь байна шүү дээ. Хэрэггүй болох нь байна шүү дээ. Хэвээрээ явчихна.

**А.Бакей :** -За ингээд өөр зарчмын зөрүүтэй санал байхгүй. Зарчмын зөрүүтэй саналыг хурааж дууслаа. Одоо санал хураалгах томъёоллыг уншиж танилцуулъя.

Монгол Улсын Их Хурлын тухай хуульд нэмэлт, өөрчлөлт оруулах тухай Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулиудын төслүүдийг чуулган нэгдсэн хуралдаанд танилцуулж батлуулах нь зүйтэй гэсэн томъёоллоор санал хураалт явуулъя. За энэ саналыг дэмжиж байгаа гишүүд гараа өргөнө үү. 10-7 дэмжигдлээ.

Байнгын хорооны санал, дүгнэлтийг С.Баярцогт гишүүн танилцуулах уу? С.Баярцогт гишүүнийг томиллоо. За ингээд өнөөдрийн Байнгын хорооны хуралдаан дууслаа. Эрхэм гишүүдэд баярлалаа.

ХУРАЛДААНЫ ТЭМДЭГЛЭЛ

ХӨТЛӨГЧ П.МЯДАГМАА